דיאב אבו ג'הג'ה

דיאב אבו ג'הג'ה (בערבית: دياب أبو جهجه; נולד ב-24 ביוני 1971) הוא פעיל אנטי-ציוני בלגי-לבנוני, ממייסדי תנועת ה-30 במרץ וארגון הבת שלה קרן הינד רג'ב.

 ביוגרפיה 
נולד בחאנין שבאזור בינת ג'בייל שבדרום לבנון. אביו היה מוסלמי שיעי, ואימו נוצרית מארונית.

בעבר סיפר ל"ניו יורק טיימס" שבראשית שנות האלפיים קיבל הכשרה צבאית מחזבאללה, אך בהמשך הכחיש שהיה חבר בארגון. בגיל 19 היגר לבלגיה, וביקש מקלט מדיני בטענה שחייו בסכנה כיוון שהסתכסך עם חזבאללה. מאוחר יותר נישא לאזרחית מקומית, קיבל אזרחות, והתגרש ממנה. הוא בוגר לימודי מדעי המדינה מאוניברסיטת לוון.

ב-2006, במהלך מלחמת לבנון השנייה, שב ללבנון. לדבריו, בשביל "לתרום להתנגדות". בהמשך הוא טען שלא השתתף בלחימה, אך הופצה תמונה שלו אוחז ברובה קלצ'ניקוב. ב-2013 שב לבלגיה.

אבו ג'הג'ה מגדיר את עצמו סופר, ומפרסם מאמרי דעה בעיתון הלבנוני המזוהה עם ארגון הטרור חזבאללה "אל-אח'באר" וכן בשני עיתונים בלגיים.

בנוסף הוא פעיל פוליטי שהיה חבר ברשימה שהתמודדה בבחירות לפרלמנט הבלגי אך לא נבחרה.
בשנת 2025 הוא הקים רשימה המתמודדת בבחירות לפרלמנט הבלגי, לדבריו, בשביל להעלות את המודעות לפשעי ישראל.

 הליגה הערבית-אירופאית 
בשנות ה-2000 הקים את "הליגה הערבית-אירופאית". הארגון הואשם באנטישמיות אחרי שבשנת 2010 פרסם קומיקס שממנו עולה כי השואה זויפה על ידי יהודים. הארגון הצהיר כי הוא פרסם את הקומיקס על מנת להצביע על מה שהוא תופס כסטנדרט כפול לגבי חופש הביטוי.

בשנת 2002 הואשם יחד עם כמה ממנהיגי "הליגה הערבית-אירופאית" על ידי בית המשפט בבלגיה במעורבות באלימות, ובליבוי תסיסת הרוחות באנטוורפן אחרי רצח צעיר מוסלמי. בנאום שנשא ראש ממשלת בלגיה, ורהופשטדט, בפרלמנט הבלגי ב-26 בנובמבר 2002, כינה אותו "גזען ערבי" וקרא לעצור אותו בגין הקמת 'מיליציה' ברחובות אנטוורפן, והוא אכן נעצר באותו לילה ושוחרר לאחר מכן. בהפגנות שארגן שרפו בובה שייצגה דמות יהודית דתית.

 תנועת 30 במרץ 

בנובמבר 2023 הקים עם אחרים את תנועת ה-30 במרץ (מכונה לעיתים גם תנועת ה-30.3). התנועה עוסקת בהגשת תביעות משפטיות במדינות זרות נגד ישראלים בהאשמות של פשעי מלחמה.

מאוחר יותר הקימה תנועתו את עמותת קרן הינד רג'ב העוסקת בפעילות משפטית נגד חיילי צה"ל במדינות זרות. בין השאר הם עוסקים באיסוף תמונות וסרטונים של חיילי צה"ל שפעלו ברצועת עזה במלחמת חרבות ברזל לצורך זיהוים, בדגש על חיילים בעלי אזרחות נוספת. בהמשך, מפעיל הארגון עורכי דין במדינות שונות כדי לגרום למעצרם של החיילים בטענות לפשעי מלחמה.

 חשדות לתמיכה בטרור 
אבו ג'הג'ה הוא מוסלמי שיעי ומקורב לחזבאללה. כניסתו נאסרה לתחומי הממלכה המאוחדת, והוא מופיע ברשימה של אנשים שאסורה עלייתם לטיסות שעוברות בשמי ארצות הברית.

ב-2017, בעקבות פיגוע הדריסה בטיילת ארמון הנציב במזרח ירושלים, שבו נהרגו ארבעה חיילים, אבו ג'הג'ה כתב כי "התקפה על חיילי צבא כובש בשטח כבוש זה לא טרור [...] זאת זכות מוכרת על ידי החוק הבינלאומי". בעקבות זאת העיתון הבלגי דה סטנדרד  הפסיק לפרסם את טוריו.

ביחס לטבח שבעה באוקטובר - חיים איסרוביץ האשים אותו בתמיכה בטבח ובהכחשתו, כיוון שלפי איסרוביץ, אבו ג'הג'ה כתב כי "עוצמת האש הישראלית הרגה מאות אזרחים ישראלים", וכי מרבית הנרצחים בפסטיבל נובה "נקלעו לחילופי האש", תוך הסתייגות לפיה אם יתברר שהחמושים הרגו אותם, מדובר ב"פשע מלחמה ראוי לגינוי".

 חיים אישיים 
הגיע לבלגיה במעמד פליט וקיבל אזרחות בלגית לאחר נישואים לאזרחית מקומית. מאוחר יותר התגרש ממנה וכיום הוא נשוי למוסלמית ממוצא מרוקני ומתגורר בבלגיה.

 לקריאה נוספת 
 משרד התפוצות Special Report The Hind Rajab Foundation (HRF), ינואר 2025

 קישורים חיצוניים 

 הערות שוליים 

קטגוריה:לבנונים שנולדו ב-1971
קטגוריה:טרוריסטים לבנונים
קטגוריה:פעילי BDS